  Майя Бывальцева Улосвылъёслэн мерлык удысын выль ужан амалъёссыя кыкетӥ форумын Удмуртилэн тӧроезлэсь ужзэ огдырлы быдэсъясь ужаз кык валтӥсь эсэпрадъёсыз сярысь вераз. Со сярысь ивортэ элькун тӧролэн но кивалтэтлэн пресс-службазы. Нырысетӥез эсэпрад (правило), улосвыл кивалтӥсьлэсь ужзэ быдэсъясьлэн кылъёсызъя, — мер кичӧлтонъёслы дурбасьтон. «Выль интыын ужаны кутскыкум калыкен пумиськылэме бере Россилэсь нуналзэс но Карлэсь нуналзэ пусъёнъя оргкомитет кылдытэмын вал. Солэн ужез — ужрадъёсын радлыкез кылдытонэ тросгес калыкез кыскон. <…> Озьы праздникъёсты пусъён радлык куинь нуналлы кылдытэмын вал — нырысь ик ми пусйиськомы Азбарлэсь нуналзэ, собере Ёрослэсь нуналзэ, нош 12-тӥ инвожое — Карлэсь нуналзэ. <…> Озьыен, нырысетӥез постулат — валче ужан», — пусйиз Александр Бречалов. Кыкетӥез эсэпрад: усьтӥськон. «Ужпум — мынам но командаелэн — лэсьтыны озьы, кунысь котькуд улосвылын, озьы ик Удмуртиын но, адямиос асьсэдыз палдуро, бадӟым улонлэсь люкемен медаз шӧдэ. Мон тодӥсько, коммерци луисьтэм удыслэн кунгожъёсты но стереотипъёсты тӥяны, азинсконъя выль амалъёсты кылдытыны бадӟым луонлыкъёсыз вань», — вераз Александр Бречалов. Форумлэн пленарной кенешонэз 8-тӥ инвожое Москва улосвылысь Красногорск карын ортчиз. Федераци Кенешлэн тӧроез Валентина Матвиенко верамъя, отчы «тужгес мерлыко губернаторъёс люкаськизы». Форумлэн валтӥсь ужпумез — улосвылъёслэн тужгес умой мерлыко ӵектосъёсынызы, ужан амалъёсынызы тодматскон. Нырысетӥзэ таӵе пумиськонэз 2015-тӥ арын Омскын ортчытӥзы. Форумлы йылпумъянъёсъя катрадлыкез умоятон но мерлыко кун политикаез пайдалыко быдэсъянъя ӵектонъёс дасязы. Тегъёс: Политика Ижкар Удмуртия кивалтэт АлександрБречалов  